കരാറുകാര് മുഖം തിരിച്ചു, എരുമേലിയിലെ ലേലം എങ്ങുമെത്തിയില്ല കോട്ടയം: ശബരിമല സീസണ് ദിവസങ്ങള് ശേഷിക്കുമ്ബോള് എരുമേലിയിലെ കടകളുടെയും ശൗച്യാലയങ്ങളുടേയും ലേലം എങ്ങുമെത്തിയില്ല. തീര്ത്ഥാടകര്ക്ക് എരുമേലിയില് വിവിധ സൗകര്യങ്ങള് ഒരുക്കുന്നതുമായി ബന്ധപ്പെട്ട് തിരുവിതാംകൂര് ദേവസ്വം ബോര്ഡ് സംഘടിപ്പിച്ച ലേലത്തില് ഇക്കുറിയും കരാറുകാര് പങ്കെടുത്തില്ല. റേറ്റ് കുറച്ച് വീണ്ടും ലേലം നടത്താനുള്ള നീക്കത്തിലാണ് ദേവസ്വം ബോര്ഡ്. ആദ്യം നടത്തിയ ഇടെന്ഡര് നടപടിയോട് തണുത്ത പ്രതികരണമായിരുന്നു കരാറുകാര്ക്ക്. തുടര്ന്നാണ് കഴിഞ്ഞദിവസം ലേലം നടന്നത്. എന്നാല് കൊവിഡ് സാഹചര്യവും കൂടിയ ലേലത്തുകയും മൂലം കരാറുകാര് ലേലത്തില് പങ്കെടുത്തില്ല. ഇന്ന് വീണ്ടും ഓപ്പണ് ലേലം നടത്താനാണ് ദേവസ്വം ബോര്ഡിന്റെ തീരുമാനം. ലേലം ദേവസ്വം ഹാളില് എരുമേലി ദേവസ്വം ഹാളിലാണ് ഇന്ന് ലേലം നടക്കുന്നത്. 2019ലെ ലേലത്തുകയുടെ 20 ശതമാനം കുറച്ചാണ് ലേലത്തിന് ദേവസ്വം ബോര്ഡ് ശ്രമിച്ചത്. കരാറുകാര് വരാത്ത സ്ഥിതിക്ക് 40 ശതമാനം കുറയ്ക്കാന് ബോര്ഡ് തയാറായേക്കും. എന്നാല് ഈ തുകയ്ക്കും ലേലമെടുക്കാന് തയാറല്ലെന്നാണ് കരാറുകാരുടെ നിലപാട്. കൊവിഡ് പശ്ചാത്തലവും മലയോര മേഖലയിലെ ഉരുള്പൊട്ടലും മൂലം തീര്ത്ഥാടനത്തിന് തിരക്ക് കുറയുമെന്നാണ് കരാറുകാരുടെ കണക്കുകൂട്ടല്. ഈ സാഹചര്യത്തിലാണ് ലേലത്തില് പങ്കെടുക്കാന് വിമുഖത കാട്ടുന്നത്. 2019ലെ ലേല നിരക്ക് പാര്ക്കിംഗ്: 35 ലക്ഷം രൂപ നാളികേരം: 49.5 ലക്ഷം ചെണ്ടമേളം: 25 ലക്ഷം സ്റ്റുഡിയോ: 33 ലക്ഷം ശൗച്യാലയം: 56 ലക്ഷം ലേലം 73 ഇനങ്ങളില് 5 പാര്ക്കിംഗ് മൈതാനങ്ങള് 54 കടകള് ശൗച്യാലയം കോംപ്ളക്സുകള് വിശ്രമ ഹാളുകള്